**ODRŽAN PRVI PILOT LNSS TRENING**

U okviru CBHE projekta pod nazivom *Library Network Support Services: Modernising libraries in Western Balkan countries through staff development and reforming library services* (LNSS), održan je 18.12.2017. godine prvi pilot LNSS trening u prostorijama Centra za interdisciplinarne studije Univerziteta u Sarajevu. Ciljevi treninga bili su:

* Predstavljanje projekta LNSS visokoškolskim bibliotekarima i studentima bibliotekarstva
* Predstavljanje 8 modula LNSS kurikuluma, te izvođenje pilot treninga u okviru modula *Marketinške vještine u bibliotekarstvu*, *Osnovne menadžerske i prenosive vještine za bibliotekare*, *Informacijska pismenost i vještine pretraživanja* i *Pristup bibliotekama za korisnike s invaliditetom*
* Evaluacija treninga iz odabranih modula od strane polaznika treninga

Prof. dr. Maida Čohodar-Husić, prorektorica za kvalitet Univerziteta u Sarajevu, obratila se prisutnima na ovom treningu i istakla zadovoljstvo što je Univerzitet u Sarajevu partner u realizaciji projekta LNSS, a u okviru kojeg su se već održale brojne i različite aktivnosti poput Nacionalnog dana svjesnosti o bibliotekama. Prisutnim su se obratili i prof. dr. Angela Repanovici (Transilvania University of Brasov, Romania) te dr. Manolis Koukourakis (University of Crete, Greece), partneri projekta LNSS iz EU zemalja, koji su pozdravili zapaženo učešće Univerziteta u Sarajevu u realizaciji ovoga projekta. Doc. dr. Lejla Hajdarpašić, koordinatorica ERASMUS+ projekta za Univerzitet u Sarajevu upoznala je polaznike sa ciljevima prvog pilot LNSS treninga, a potom je uslijedio trening kojeg suizvodili članovi tima LNSS projekta sa UNSA, mr. sc. Mirela Rožajac Zulčić (*Zagovaranje u visokoškolskim bibliotekama i korisna savezništva*, Modul 2)*,* prof. dr. Senada Dizdar *(Visokoškolske biblioteke i pokazatelji uspješnosti – Quality ISO 11620,* Modul 3), dr. sc. Beba E. Rašidović (*Informacijska pismenost – programi, modeli, alati, vrednovanje sadržaja i etika upotrebe informacija / sadržaja,* Modul 4), Saša Madacki, dipl. komp. i dipl. bibliotekar (*Osobe s invaliditetom i poticajno okruženje,* Modul 7).

Treningu su prisustvovali visokoškolski bibliotekari i studenti bibliotekarstva. Naredni LNSS trening održat će se 06. februara 2018. godine, a bit će namjenjen bibliotekarima osnovnih i srednjih škola.

